b'\n_START_ARTICLE_\nNairobi\n_START_SECTION_\nMaantiede ja ilmasto\n_START_PARAGRAPH_\nNairobi sijaitsee Kampalan ja Mombasan v\xc3\xa4lill\xc3\xa4 l\xc3\xa4hell\xc3\xa4 It\xc3\xa4-Afrikan hautavajoaman it\xc3\xa4reunaa. Kaupungin l\xc3\xa4nsiosa nousee Ngongin kukkuloille._NEWLINE_Nairobi sijaitsee 1\xc2\xa0660 metri\xc3\xa4 merenpinnan yl\xc3\xa4puolella. Niinp\xc3\xa4 sen ilmasto on viile\xc3\xa4mpi kuin alempana samalla leveyspiirill\xc3\xa4. Vuodessa on kaksi sadekautta: "Pitk\xc3\xa4t sateet" maaliskuusta toukokuuhun ja "lyhyet sateet" lokakuun ja joulukuun v\xc3\xa4lill\xc3\xa4._NEWLINE_Keskim\xc3\xa4\xc3\xa4r\xc3\xa4inen ylin l\xc3\xa4mp\xc3\xb6tila on 20 ja 25 asteen v\xc3\xa4lill\xc3\xa4, l\xc3\xa4mpimin kuukausi on maaliskuu ja viilein elokuu. Kuiva kausi ajoittuu hein\xc3\xa4- ja elokuuhun, eniten sadetta saadaan huhti-, marras- ja joulukuussa.\n_START_SECTION_\nHistoriaa\n_START_PARAGRAPH_\nNairobi perustettiin vuonna 1899 v\xc3\xa4liasemaksi Uganda Railway -rautatieyhteydelle, jota rakennettiin Mombasan ja Ugandan v\xc3\xa4lille. Paikka oli sopiva, koska siin\xc3\xa4 saatiin vett\xc3\xa4 joista ja ilmasto oli sopivan viile\xc3\xa4 rataa rakentaville intialaisille ja brittil\xc3\xa4isille uudisasukkaille._NEWLINE_Kaupunki rakennettiin kokonaan uudelleen 1900-luvun alussa, kun ruton puhkeamisen j\xc3\xa4lkeen alkuper\xc3\xa4inen kaupunki oli poltettu maan tasalle. Sen j\xc3\xa4lkeen kaupunki alkoi kasvaa, ja siit\xc3\xa4 tuli brittil\xc3\xa4isen It\xc3\xa4-Afrikan protektoraatin p\xc3\xa4\xc3\xa4kaupunki 1905 ja itsen\xc3\xa4isen Kenian p\xc3\xa4\xc3\xa4kaupunki vuonna 1963._NEWLINE_Terroristiryhm\xc3\xa4 al-Qaida r\xc3\xa4j\xc3\xa4ytti autopommin Yhdysvaltain Kenian-suurl\xc3\xa4hetyst\xc3\xb6n edustalla 7. elokuuta 1998. Terrori-iskussa kuoli 207 kenialaista ja 12 yhdysvaltalaista.  T\xc3\xa4ss\xc3\xa4 ja samanaikaisessa iskussa Tansaniassa  loukkaantui yhteens\xc3\xa4 noin 4\xc2\xa0000 ihmist\xc3\xa4._NEWLINE_11. kes\xc3\xa4kuuta 2007 itsemurhapommittaja tappoi itsens\xc3\xa4 ja haavoitti 37 ihmist\xc3\xa4 Nairobin keskustassa Ambassadeur-hotellin edustalla, l\xc3\xa4hell\xc3\xa4 vuoden 1998 pommi-iskupaikkaa. Pommi-iskun ep\xc3\xa4ill\xc3\xa4\xc3\xa4n olevan jatkoa v\xc3\xa4kivaltaiselle poliisioperaatiolle Matharen slummeissa, 6.\xe2\x80\x937. kes\xc3\xa4kuuta. Operaatiossa poliisi ampui ainakin 33 Mungiki-jengin j\xc3\xa4sent\xc3\xa4 l\xc3\xa4pi y\xc3\xb6n kest\xc3\xa4neiss\xc3\xa4 ammuskeluissa._NEWLINE_Nairobin kaupunkipiirikunta perustettiin maaliskuussa 2013 aiemman Nairobin maakunnan tilalle, kun Kenian vuoden 2010 perustuslain seurauksena maassa luovuttiin maakuntatason hallinnosta. Piirikunta jakautuu 17 vaalipiiriin.\n_START_SECTION_\nTalous\n_START_PARAGRAPH_\nNairobissa on useiden kansainv\xc3\xa4listen yhti\xc3\xb6iden ja organisaatioiden p\xc3\xa4\xc3\xa4majat. T\xc3\xa4m\xc3\xa4 tekee kaupungista yhden vaikutusvaltaisimmista kaupungeista Afrikassa. My\xc3\xb6s Yhdistyneet kansakunnat on vahvasti l\xc3\xa4sn\xc3\xa4 Nairobissa, sill\xc3\xa4 kahdella sen osastoista, UNEPilla ja UN-Habitatilla, on p\xc3\xa4\xc3\xa4maja Nairobissa._NEWLINE_Nairobissa on tekstiilien, rakennusmateriaalien, ruokatuotteiden, virvokkeiden ja tupakan valmistusta. Ymp\xc3\xa4r\xc3\xb6iv\xc3\xa4ll\xc3\xa4 maaseudulla kasvatetaan maissia, kassavaa, durraa papuja, hedelmi\xc3\xa4 sek\xc3\xa4 pieness\xc3\xa4 m\xc3\xa4\xc3\xa4rin kahvia._NEWLINE_Nairobin p\xc3\xb6rssi on yksi Afrikan suurimmista.\n_START_SECTION_\nTurismi\n_START_PARAGRAPH_\nNairobin tunnetuimpiin turistikohteisiin kuuluu Nairobi National Park. Se on ainoa kansallispuisto kaupungin rajalla. Puistossa on useita erilaisia el\xc3\xa4imi\xc3\xa4 kuten leijonia ja kirahveja. Nairobissa on my\xc3\xb6s enemm\xc3\xa4n eri lintulajeja kuin miss\xc3\xa4\xc3\xa4n muussa p\xc3\xa4\xc3\xa4kaupungissa maailmassa._NEWLINE_Nairobissa on my\xc3\xb6s useita museoita. N\xc3\xa4ihin kuuluu muun muassa Nairobin rautatiemuseo ja Kenian kansallismuseo. Kaupungin hotelleihin kuuluu Panari Hotel, Hilton, Grand Regency ja Norfolk Hotel, joka on vanhin yh\xc3\xa4 toimivista hotelleista kaupungissa. Nairobin Panari Sky Centreen on avattu my\xc3\xb6s suurin luistelurata Afrikassa.\n_START_SECTION_\nLiikenne\n_START_PARAGRAPH_\nKenian t\xc3\xa4rkein lentoasema, Jomo Kenyattan kansainv\xc3\xa4linen lentoasema, sijaitsee noin 20 km Nairobin keskustasta pohjoiseen._NEWLINE_Perinteisesti suosittu joukkoliikenteen muoto ovat matatut, pienet minibussit. Niiden vaihtoehtoina on tavallisia ja yhteisk\xc3\xa4ytt\xc3\xb6takseja. Nairobissa on nykyisin my\xc3\xb6s busseja, ja jopa aasialaistyyppisi\xc3\xa4 tuk-tukeja.\n_START_SECTION_\nSlummit\n_START_PARAGRAPH_\nNairobissa on useita slummeja. Slummit ovat seurausta maalta kaupunkiin suuntautuneesta muuttoliikkeest\xc3\xa4, eik\xc3\xa4 kaikille uusille asukkaille ole ollut mahdollisuutta ty\xc3\xb6ntekoon. Jos kaupunkiin muuttajilla ei ole rahaa parempaan asuntoon tai sukulaisia joille maksaa heid\xc3\xa4n luonaan asumisesta, joutuu muuttaja hankkimaan asunnon slummista. Slummien vuokra-asuminen on my\xc3\xb6s suhteellisen kallista (n. 1\xc2\xa0500\xe2\x80\x934\xc2\xa0000 K/kk, riippuen sijainnista)._NEWLINE_L\xc3\xa4ntisess\xc3\xa4 Nairobissa sijaitseva Kibera on yksi Afrikan suurimmista ja k\xc3\xb6yhimmist\xc3\xa4 slummeista._NEWLINE_Alkujaan alue toimi nubialaisten sotilaiden asumuksena 1920-luvulla. Kibera onkin nubiaa ja tarkoittaa mets\xc3\xa4\xc3\xa4. Kibera on kahden neli\xc3\xb6kilometrin kokoinen ja slummissa on arvioitu asuvan jopa 1,2 miljoonaa ihmist\xc3\xa4. Muita merkitt\xc3\xa4vi\xc3\xa4 slummeja Nairobissa ovat mm. Mathere sek\xc3\xa4 Korogocho.\n_START_SECTION_\nRikollisuus\n_START_PARAGRAPH_\nNairobi on joutunut taistelemaan kasvavaa rikollisuutta vastaan ja se on saanut huonoa mainetta vaarallisena kaupunkina. Se onkin saanut lempinimekseen \xe2\x80\x9dnairobbery\xe2\x80\x9d. Vuonna 2001 Yhdistyneet kansakunnat mainitsi Nairobin yhdeksi turvattomimmista kaupungeista maailmassa.'